**Megállapításaim Németh Szilárd feljelentésével kapcsolatban**

**A levelek és dokumentumok politikai környezete**

Minden cselekménynél és kijelentésnél fontos annak a környezete és kontextusa. Németh Szilárd feljelentése arra koncentrál, hogy a személyes és politikai véleményt tükröző szövegből, tények leírásából szövegrészleteket, félmondatokat ollózzon ki azért, hogy rágalmazó jellegű új értelmezést adjon azoknak. A feljelentés azt a hamis látszatot próbálja kelteni, hogy a leveleim öncélúak, nem politikához kötődnek, csak rosszindulatú vádaskodások. Elhallgatja, hogy a leveleimet politikai környezetben és politikusoknak írtam, illetve azok üzenete, dokumentumai a politikához és a 2024-es önkormányzati választási kampányhoz kapcsolódnak. A választási kampány akkor kezdődik, amikor kihirdetik az előző választás eredményét. Ezt vallják a politikusok és politológusok, pártállástól függetlenül, Orbán Viktortól Magyar Péterig. De a választási kampánynak van még két fontos mérföldköve. Az első, a választások előtti kb. egy-másfél év, amikor kiválasztják majd bejelentik a jelölteket. Borbély Lénárd polgármester 2023 decemberében jelentette be indulását, és valamennyi jelölt bemutatkozott. A levelem írásakor Németh Szilárd jelöltjeit is ismertük már. Vagyis a kampány második fázisában írtam. Végül pedig van a választási kampány harmadik fázisa, a választási törvény szerinti szakasz. Aki ekkor kezd felkészülni, olyan, mint a futó, aki a rajt napján kezd gyakorolni. A választási jog szerinti szakaszban durvul be a kampány, amire a levelemben utalást is tettem. Németh Szilárd például árulónak, Soros György embereinek és a balliberális pártok mögött álló háttérhatalomnak próbált bennünket bemutatni.

**Azért írtam a leveleket, és támasztottam alá a véleményemet dokumentumok tömegével, mert nem akartam, hogy a címzettekkel ugyanaz történjen és ugyanúgy járjanak, ahogy mi.** Ezt bizonyítja a címzettek személye. Ők a Fidesz vezetői, alelnökei, politikusai. Németh Szilárd mindenhol megakadályozta, hogy a bennünket árulási és egyéb vádakkal megbélyegző politikai vitában megszólaljunk és védekezzünk. A csepeli Fidesz feloszlatásáról és kizárásunkról a sajtóból, korábbi párttársainktól illetve levélből értesültünk. Kizárásunk konkrét okát, a „vádiratot” nem ismerhettük meg. Nem védekezhettünk az eljárás során, még annak időpontját sem tudtuk. A kizárásunk írásos magyarázata sem tér ki a konkrét vádra. Ezért tartottam fontosnak, hogy a Fidesz politikusai értesüljenek „az érem másik oldaláról”. Kizárásunk valódi okairól, és hogy ami velünk történt, az velük is megtörténhet. Leveleimet teljes egészében azóta sem hoztam nyilvánosságra. Vagyis a politikai vita kitakarás nélküli, eredeti változata a benne feltüntetett nevekkel nem került nyilvánosságra. Írásom azért sem öncélú, mert több képviselőjelölt felismerte a helyzetet és elállt a jelöltségtől. Akik pedig kitartottak Németh Szilárd mellett a régi képviselőtársaink közül, nem kerülték el a sorsukat. Bár a listás helyükkel azt az ígéretet kapták, hogy bejutnak a testületbe, átverte őket: a választás után megváltoztatta a listát.

**Válasz az alapvető vádaskodásokra**

1.1 Amikor Németh Szilárd általam vélelmezett személyiségzavaráról írtok vagy beszélek – vagyis a véleményemet mondom el egy közszereplőről – odaírom vagy mondom, hogy nem vagyok orvos, illetve „ehhez (ennek kimondásához) orvos kellene”:

*„Az, hogy Szilárd orvosi értelemben elmebeteg-e, vagy csak szélsőségesen elmezavaros, lényegtelen.* ***Ehhez orvos kellene.*** *Te magad is fel tudnál sorolni vagy harminc esetet, amikor személyesen tapasztaltad a hazugságait, manipulációit, aljasságait.* ***Annyi biztos, hogy tudatában van a tetteinek****, hiszen igyekszik minden szaros ügyet másokra kenni...”*

A mellékletekben is hasonló olvasható: ***„Nem vagyok orvos, ezért nem állítom, hogy Németh Szilárd pszichés beteg vagy pszichopata.”***

Vagyis **minden esetben hangsúlyozom, hogy nem vagyok orvos, és elmebetegséget, elmezavart csak orvos tud megállapítani. Ezért nem állítottam és nem állítok olyat, hogy Németh Szilárd elmebeteg vagy elmezavaros.** A személyes véleményem az, hogy a viselkedése, folyamatos hazugságainak, manipulációinak összessége, beleértve ebbe a hétköznapi értelemben kiugró alkoholfogyasztási szokásait is, abnormális. Ez a viselkedés a grandiózus nárcizmus személyiségzavarra jellemző. Azt is hangsúlyozom, hogy Németh Szilárd tudatában van annak, amit tesz. A levél és a mellékletek kontextusában vizsgálva nem tartalmaznak orvosi értelemben vett tényközlést, csak személyes véleményt egy közszereplőről.

1.2 **A magyar és nemzetközi közéletben az én véleményemnél sokkal durvább megállapítások is mindennaposak.** Nárcisztikus viselkedéssel (Magyar Péter, Gyurcsány Ferenc, Márki-Zay Péter, Donald Trump), pszichés betegséggel, demenciával (Joe Biden) egyaránt támadnak politikusokat. **Németh Szilárd is támad ilyen vádakkal másokat.** Például Magyar Pétert, de bennünket is - elmebajjal és delíriummal (alkoholizmus) egyaránt. Kubatov Gábor Magyar Péterre vonatkozóan pszichés és kognitív hiányosságokra utaló jelzőket használ, folyamatosan lealacsonyító stílusban („idegbeteg”, „gyenge idegzetű”, „hülyegyerek”), ezzel utalva mentális zavarokra. Gulyás Gergely pedig kijelentette, hogy Magyar Péter elmebeteg: *„*[*Évfolyamtársam volt, az, hogy elmebeteg, nekem nem újdonság*](https://index.hu/belfold/2025/05/09/gulyas-gergely-ludovika-fesztival-nemzetkozi-kozszolgalati-egyetem-europai-unio-magyar-peter-gyurcsany-ferenc/?token=bee59dc7cd4519e8006662de3a5de5f6)*”.*

**Az ilyen állítások a politika mellett a sajtóban és a közösségi médiában is mindennaposak.**

2. Ugyanitt szerepel az állítás, hogy bűncselekmény elkövetésével vádoltam Németh Szilárdot. Kontextusában ilyen kijelentést sem szóban, sem írásban nem tettem. **Következetesen azt állítottam, hogy józan eszem, jogértelmezésem valamint jogászaik szerint a polgármester és mi vezetők, illetve önkormányzati képviselők követtünk volna el bűncselekményt** **– hűtlen kezelést -, amennyiben végrehajtjuk a Németh Szilárd által követelt cselekményeket.** Mivel Németh Szilárdot nem vádoltam bűncselekménnyel, hamis a vád, hogy *„ez jóval túlmutat a kritikán, ez bűncselekmény, ezt még a közszereplők sem kötelesek eltűrni”*. **Németh Szilárd véleményem szerint akkor követhetett volna el bűncselekményt, ha mi végrehajtjuk, amit követel, és utána bebizonyosodik, hogy azt az ő nyomására hajtottuk végre.** Felvetődhet még, hogy visszaélt a hatalmával. Ez szerintem megtörtént, ám ennek bírósági bizonyítása gyakorlatilag lehetetlen, így maradok annál, hogy ez a véleményem.

3. **Németh Szilárdnak a frakció tagjaihoz írt levele a per legfontosabb dokumentuma.** A feljelentés szövege valamint a mellékletek egyértelművé teszik, hogy **a levelet és tartalmát nem kérdőjelezi meg a feljelentő. A levél valóságosságát nem kérdőjelezi meg Fürcht Nóra, a levél kiküldője sem.** A levélben emellett **jól különválasztható a követelések jellege:**

- ahol Németh Szilárd a vásárlási követelését fejezi ki az önkormányzati köztulajdonra, ott a *„haladéktalanul kész megvásárolni”* szöveg szerepel,

**- ahol Németh Szilárd az önkormányzati vagyon ingyenes átadását követeli, ott a *„haladéktalanul átveszi”* kifejezés szerepel.** Az ingyenesen átadásra követelt vagyon nagyságát 10-12 milliárd forintra becsülöm. Az összeg tehát becslés. Az állítás lényege, súlypontja a köztulajdonú vagyonrészek ingyenes átadása egy alapítvány részére. Az, hogy sokmilliárdos vagyonról van szó, egyértelmű.

- Szintén egyértelmű, hogy **a köztulajdon megszerzésének szándéka azonnali** (a „haladéktalanul” jelző négyszer szerepel a szövegben), **és a demokratikus döntéshozatalt, a képviselői testület döntését és ezzel a jogi kontrollt szándékosan kikerülné.** Németh Szilárd ugyanis azt sürgeti, hogy a polgármester a veszélyhelyzeti jogrend felhatalmazásával, egyszemélyben döntsön.

Emellett a frakciónak kiküldött körlevelet valamennyi frakciótag megkapta. A polgármester és én is reagáltunk rá, így több körben jutott el a frakció tagjainak. Sőt, **a körlevél után valóban összehívásra került egy frakcióülés, hogy frakcióhatározatban kötelezzék Borbély Lénárd polgármestert és bennünket Németh Szilárd követeléseinek teljesítésére.** A frakcióülést szándékosan úgy hívták össze, hogy a polgármester ne tudjon azon részt venni. Így csak Morovik Attila alpolgármesterrel voltunk ott a vezetésből. Az ülés személyeskedésbe ment át, és olyan botrányos lett, hogy a határozathozatal elmaradt. Szerintem **a frakcióhatározat már átlépte volna azt a határt, ami a hűtlen kezelés megkísérlése, és önmagában bűncselekmény.**

4. Ahogy leírtam**, a Jedlik gimnázium felújítása az 5 milliárd forintos keret ellenére 25 milliárd forintba került.** Tényszerűen 20 milliárd forinttal került többe az építkezés, mint amennyit az önkormányzat kapott rá. Pedig egy rendkívül drága eleme, az uszoda meg sem épült. A jogászaink szerint úgy, hogy az önkormányzat tudta, hogy nincs pénze az építkezésre, hűtlen kezelés lehetett volna annak megkezdése. Borbély Lénárd polgármester többször jelezte Németh Szilárd és a kormány felé, hogy kevés a forrás. Végül pedig **tény – még Németh Szilárd avatóbeszédében is elhangzott -, hogy a polgármestert vádolja a felújítás késleltetésével.** *„2019 és 2021 között komoly bizonytalanságot és másfél éves időhátrányt jelentett, hogy a csepeli önkormányzat vezetése nem tudott felnőni a feladathoz, elbukták az ölükbe hullott lehetőséget.”* – [fogalmazott 2023. augusztus 31-i avatóbeszédében Németh Szilárd](https://www.facebook.com/nemeth.szilard.fidesz/posts/pfbid031L3PaejpFWJkht5khMGK3MPYHzwG2qdENkGcMqMQvCtrEcyhbfgxsZkmjjrmiRyyl?__cft__%5B0%5D=AZWqD732KO-lawxO3s894RcIv2zgrEdsmxM2dbUmyKN6nwFem9KIKKWKODw2simNOZUc0wqvxw8D7f3CSbAKxw_YAniCoHMC3IJMuLNUklYqrdEd7gijouPw_7HLVs8R2aQiHajYUHFU-txfC8rxLGJjy8fwcrKEDaOcp000o47b7Q&__tn__=%2CO%2CP-R). Tette ezt úgy, hogy Borbély Lénárd polgármester hivatalos levélben tájékoztatta arról, hogy a felújítás sokkal többe kerül, mint amennyi pénz van rá.

Vagyis a 10-12 milliárd forintos vagyonátjátszással és a 20 milliárd forintos túlköltekezéssel a jogászaink szerint **30-32 milliárd forintos hűtlen kezelést követhettünk volna el, ha végrehajtjuk Németh Szilárd követeléseit.** Érdemes megnézni, milyen büntetéseket szabnak ki fél-egymilliárd forintos hűtlen kezeléseknél. Abban az esetben, **ha végrehajtjuk Németh követeléseit, súlyos börtönéveket kaphattunk volna büntetésül.** De ha csak a frakcióhatározatot megszavazzák, a csepeli Fidesz frakció tagjait is elítélhette volna a bíróság. Esélyes, hogy Németh Szilárdnak, a Fidesz alelökének a számonkérése is megtörtént volna. **Inkább köszönettel tartozna, hogy nemet mondtunk neki, és megóvtuk ettől.**

5. Németh Szilárd alapítványa, a KIMBA írásos megállapodásban adta a Csepeli Birkózó Clubnak (CSBC) a KIMBA birkózócsarnokának alsó szintjét. A csepeli önkormányzat szintén azért adta a KIMBA részére a ráépítés lehetőségét, mert a KIMBA vállalta, hogy a CSBC kapja meg a csarnok földszintjét. **A CSBC erre az építkezésre összesen 2,4 milliárd forintot utalt át a KIMBA részére.** **Tény, hogy ezek után a KIMBA nem engedte be a CSBC-t saját otthonába.** Tény, hogy a KIMBA „bérleti szerződést” ajánlott fel a CSBC számára. Ami abszurd, hiszen senki nem bérli a tulajdonát. A CSBC és a KIMBA között jelenleg polgári per folyik a szerződés megtagadása miatt. Ami pedig történt, azt a köznyelv minimum lenyúlásnak, de inkább pofátlan lopásnak tartja.

6. A feljelentés több helyen állítja, hogy Németh Szilárd alkoholfogyasztása, annak leírása kimeríti a rágalmazás tényállását. Magyarország nem muszlim ország. **Az alkoholfogyasztás engedélyezett. Beszélni róla mégis bűncselekmény?** Már a felvetés is abszurd. A legtöbb magyar politikusnak van fotója, ahol borral, pezsgővel, pálinkával vagy viszkivel a kezében látható. **Németh Szilárd a politikusi közösségi oldalán nyilvánvalóan provokatív módon eszik birkafejet és hagymás vért, iszik sört-bort-pálinkát, de még sörgyárat is reklámoz.** Soha nem állította, hogy absztinens. Az, hogy alkoholfogyasztásnál mi minősül soknak, szubjektív. Hallottam szakembert, aki szerint napi két sör fogyasztása már alkoholizmus. Nála sokkal nagyobb napi alkoholfogyasztás volt a jellemző, amíg közvetlen kapcsolatban voltunk. **Napi szinten fél liter pálinka, két-három üveg bor vagy 8-10 sör elfogyasztása Németh Szilárdnál nem volt kiugró mennyiség.** Ez csaknem minden nap így ment. Akkor nem ivott, ha beteg volt. Ő maga mondta el sok alkalommal, hogy neki ez napi rutin. Ha bármilyen kényes politikai ügyet akart megbeszélni, a pálinka és a sör főszerepet kapott. Annak megítélése, hogy ez a jó ízlés és a hazánkban elfogadott civilizációs normák határian túlterjeszkedően teszi-e meg, azaz, hogy alkoholistának minősülhet-e a szó köznapi értelmében, a véleménynyilvánítás és szólásszabadság kertein belül maradó kérdésfeltevés. Azzal, hogy sokszor és nagy mennyiségben iszik alkoholos italokat, senki nem állíthat olyat, amivel bűncselekményt követ el.

**Összefoglalás**

Az általam tényként közölt információkat Németh Szilárd feljelentése nem kérdőjelezi meg. Ilyen az email, melyben a KIMBA alapítványnak ingyenesen és pénzért átadandó vagyontárgyak felsorolása olvasható. Nem cáfolja a dokumentumokat, iratokat sem. Egyértelmű, hogy nem vádoltam bűncselekmény elkövetésével Németh Szilárdot. Arról írtam, hogy a jogászaink szerint mi követtünk volna el bűncselekményeket. Mindvégig tényeket, általam megismert információkat valamint a saját véleményemet írtam le. A véleményem nem öncélú: célja az, hogy tisztázzam magunkat a hamis vádak alól, és megmentsem a címzetteket attól a csapdahelyzettől, amibe Németh Szilárd belesodort, illetve bele akart sodorni bennünket. Amikor Németh Szilárd elmeállapotáról írtam vagy beszéltem, minden esetben leszögeztem: nem vagyok orvos, így nem orvosi diagnózist, hanem véleményt fogalmazok meg. Az ilyen vélemények a magyar politika mindennapos állításai. Az alkoholfogyasztás nem tilos, arról írni sem bűncselekmény. Az alkoholizmus megítélése szubjektív, még az orvosi megítélése is változó. A kifejezéseim laikus, köznyelvi jellegűek, nem orvosi diagnózisok. Az észlelt viselkedés alapján fogalmaztam meg véleményemet. A közszereplők kötelesek elviselni ezeket, ahogy azt is, ha hazugsággal vagy alkohol fogyasztásával kritizálják őket. Főként, ha nyilvánvalóan tesznek hamis állításokat, és isznak alkoholt. Büntetőjogi felelősségre vonásom erőltetése Németh Szilárd közszereplő, Magyarország magát vezető státuszférfiának tartó politikusa részéről megítélésem szerint a jogintézmény ellen ható lépés. Bűncselekményt nem követtem el. Elítélésem, annak személyemre ható következményein túl, súlyosan károsítaná szólás -és véleményszabadság helyzetét hazánkban. Emellett alapot szolgáltatna, hogy más nagyhatalmú politikusok, közszereplők is önkormányzati vagyon átjátszását követeljék az alapítványaikba. Az előadottak alapján kérem a felmentésemet.

Budapest, 2025. szeptember 1.

Tisztelettel:

Ábel Attila